Atturi Ewlenin: Melissa McCarthy, Kristen Bell, Tyler Labine, Kathy Bates, Peter Dinklage Direttur: Ben Falcone Ħin: 99 min. Distributur: Universal Maħruġ minn KRS Releasing Ċert. 15 Melissa McCarthy, l-attrici mbaċċna però dejjem attiva, qed issibha komda ħafna taħdem partijiet ta' waħda furjuża, irrabjata, sikwit titkellem baxx u li tħobb tisfida meta ssib ruħha minn taħt. Mad-direttur Ben Falcone (żewġha fir-realtà u li miegħu fl-2014 ħadmet Tammy), f'The Boss għandha l-parti ta' Michelle Darnell, negozjanta astuta u vulgari li tagħmel minn kollox biex takkwista l-fama u aktar il-flus. L-ambizzjoni ħerqana tagħha wasslitha biex anke ssir rock star sinjuruna li tara lil kulħadd dubbien. Biex akkwistat din il-pożizzjoni għolja, naturalment irrumblat minn fuq diversi persuni, bl-għedewwa tagħha ma tgħoddhomx. L-egoiżmu li għandha fuqha ġej minn ħafna snin lura, meta bħala tifla orfni qattgħet diversi snin f'orfanatrofji mas-sorijiet; sitwazzjoni li stampat ġo moħħha li ħadd ma jridha u li qatt ma esperjenzjat xi tfisser li tkun parti minn familja. Wara li tinqabad f'korruzzjoni sigrieta u teħel sitt xhur ħabs, hi toħroġ minn hemm xotta bħall-frawli biex terġa' lura għall-glorja ta' dari. Tmur toqgħod għand Claire (Bell), l-assistenta tagħha ta' qabel, waqt li tipprepara pjan elaborat u tipproduċi delikatezzi taċ-ċikkulata minn fuq riċetta ta' Claire fejn din tista' tgawdi flimkien mat-tifla tagħha Rachel. Din ir-relazzjoni ġdida tagħha ma' familja tista' tikkonverti lil Michelle biex taġixxi aktar soċjevolment. Wara bidu, fejn Melissa McCarthy bi rtokk eleganti, wiċċ kollu terra u xagħar issettjat, turi l-qilla tagħha bħala waħda li tinbex u taqla' xi ġlieda, kif ukoll sikwit taqa' mal-art, hi ssir iżjed ċivili meta tgħaddi aktar ħin mat-tifla, Rachel. The Boss hu xogħol sodisfaċenti, b'sekwenzi adegwati ta' kummiedja ġenwina (crewball comedy) u oħrajn xi ftit banali.